Palazzo Pitti
Palazzo Pitti, største palads i Firenze, beliggende ved Bobolihaven. Bygningen med den 200 m lange facade blev påbegyndt i renæssancestil i midten af 1400-t. for bankieren Luca Pitti (1394-1472). 
I 1549 blev den købt af hertug Cosimo 1. Medici til hovedresidens for Medicierne, og Bartolommeo Ammannati opførte mod haven en tilbygning i manieristisk stil (1560-77); paladset blev ved en lukket gang gennem byen og over Ponte Vecchio forbundet med den tidligere residens Palazzo Vecchio.
Palazzo Pitti, der blev købt af staten 1919, rummer bl.a. Galleria Palatina med en fin samling af renæssance- og barokkunst, Galleria d'Arte Moderna med kunst fra især 1800-t. samt rige samlinger af kunsthåndværk og dragter.